FI Euroopan unionin virallinen lehti C 310/12

EUROOPAN KESKUSPANKIN LAUSUNTO,

annettu 1 päivänä elokuuta 2012,

ehdotuksesta asetukseksi arvopaperitoimituksen parantamisesta Euroopan unionissa sekä arvopaperikeskuksista

(CON/2012/62)

2012/C 310/02

Johdanto ja oikeusperusta

Euroopan keskuspankki (EKP) vastaanotti Euroopan unionin neuvostolta 3 päivänä huhtikuuta 2012 pyynnön antaa lausunto ehdotuksesta asetukseksi arvopaperitoimituksen parantamisesta Euroopan unionissa sekä arvopaperikeskuksista ja direktiivin 98/26/EY (1) muuttamisesta (jäljempänä ’ehdotettu asetus’). EKP vastaanotti Euroopan parlamentilta 19 päivänä huhtikuuta 2012 pyynnön antaa lausunto samasta ehdotetusta asetuksesta.

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, sillä ehdotettu asetus sisältää säännöksiä, jotka liittyvät EKP:n euroalueen rahapolitiikan määrittelemiseen ja toteuttamiseen ja maksujärjestelmien moitteettoman toiminnan edistämiseen perussopimuksen 127 artiklan 2 kohdan mukaisesti sekä EKP:n rooliin myötävaikuttaa luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisen viranomaisen politiikan moitteettomaan harjoittamiseen perussopimuksen 127 artiklan 5 kohdan mukaisesti. Lisäksi Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 22 artiklan mukaan EKP ja kansalliset keskuspankit voivat tarjota järjestelyjä ja EKP voi antaa asetuksia selvitys- ja maksujärjestelmien tehokkuuden ja vakauden varmistamiseksi unionissa sekä suhteessa muihin maihin. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Yleiset huomautukset

Ehdotettu asetus tulee yhdessä direktiivin 2004/39/EY (2) ja OTC-johdannaisia, keskusvastapuolia ja kauppatietorekistereitä koskevan asetusehdotuksen (3) kanssa muodostamaan markkinainfrastruktuureita ja kauppapaikkoja koskevan sääntelykehyksen osan. Arvopaperikeskuksia pidetään koko järjestelmän kannalta tärkeinä kokonsa, monimutkaisuutensa ja järjestelmän sisäisten yhteyksiensä takia (4), ja siksi niitä on koskettava kattava valvontakehys, joka sisältää makro- ja mikrotason vakauden valvonnan välineitä. EKP kannattaa voimakkaasti komission ehdotusta vahvistaa arvopaperikeskuksiin sovellettavaa lainsäädäntöä ja yhdenmukaistaa sekä arvopaperikeskusten toimintaa, toimilupaa ja valvontaa koskevia sääntöjä että arvopaperikeskuksien välityksellä tapahtuvaan arvopaperien liikkeeseenlaskuun, säilytykseen ja siirtoon unionissa liittyviä sääntöjä (5).

Eurojärjestelmä kehittää TARGET2-Securities-ohjelmaa (T2S) tavoitteenaan toteuttaa Euroopan yhteinen arvopaperitoimitusväline. Myös tästä syystä EKP kannattaa voimakkaasti ehdotettua asetusta, jolla edistetään rajat ylittävien arvopaperitoimitusten juridisia ja toiminnallisia edellytyksiä unionissa yleisellä ja erityisesti T2S:n tasolla. Tässä suhteessa EKP suosittelee, että ehdotettu asetus ja sitä koskevat täytäntöönpanosäädökset hyväksytään ennen T2S:n suunniteltua käyttöönottopäivää kesäkuussa 2015.

1. Asetuksen soveltamisala

Ehdotetussa asetuksessa vahvistetaan rahoitusvälinetoimitusta koskevat yhdenmukaiset vaatimukset (6). Direktiivin 2004/39/EY (7) mukaan ”rahoitusvälineisiin” kuuluu siirtokelpoiset arvopaperit, rahamarkkinainstrumentit, yhteissijoitusyritysten osuudet, johdannaissopimukset, hinnanerosopimukset ja päästöoikeudet. EKP panee tässä yhteydessä merkille, että ehdotetussa asetuksessa ei määritellä ”rahoitusvälineitä”, ja että osa siitä soveltuu vain ”arvopapereihin” tai siirtokelpoisiin arvopapereihin (8), kun taas osa soveltuu myös rahoitusmarkkinainstrumentteihin (9), yhteissijoitusyritysten osuuksiin ja päästöoikeuksiin (10). Lisäksi ehdotetussa asetuksessa arvopaperikeskukset määritellään oikeushenkilöiksi, jotka ylläpitävät arvopapereiden selvitysjärjestelmiä ja tarjoavat vähintään yhtä liitteessä lueteltua ydinpalvelua (11). EKP:n näkemyksen mukaan kaikkien kolmen ydinpalvelun tulisi kuulua sääntelyn alaan. Tätä taustaa vasten ja oikeustilan selkeyden vuoksi, EKP suosittelee ehdotetun asetuksen soveltamisalan selkiyttämistä; selkiyttämistarve koskee sekä soveltamisalaan kuuluvia instrumentteja että arvopaperikeskuksen määritelmää.

Koska arvopaperikeskus voi ydintoimintojensa toteuttamiseen perustaa kaksi tai kolme oikeushenkilöä, jotka eivät kuulu arvopaperikeskuksiin sovellettavan sääntelyn piiriin, arvopaperikeskuksen määritelmää tulisi muuttaa sääntelyerojen hyväksikäytön estämiseksi. EKP katsoo, että kunkin oikeushenkilön, joka tarjoaa yhtä tai useampaa liitteessä olevassa A jaksossa lueteltua ydinpalvelua, tulisi kuulua asetuksen soveltamisalaan.

2. Viranomaisten välinen yhteistyö

2.1 Ehdotetussa asetuksessa tärkein rooli annetaan toimivaltaisille kansallisille valvontaviranomaisille ja täydentävä rooli Euroopan keskuspankkijärjestelmän (EKPJ) jäsenille toimivaltaisina viranomaisina suhteessa arvopaperikeskuksiin. Ottaen huomioon keskuspankkien roolin valvojina ja/tai liikkeeseenlaskevina keskuspankkeina sekä sen, että keskuspankit käyttävät arvopaperikeskusten palveluja rahapoliittisten operaatioidensa selvittämiseen, ehdotetussa asetuksessa tulisi toimivaltaisten viranomaisten ja Euroopan arvopaperimarkkinaviranomaisen (EAMV) toimivallan täydennyksenä ja vastapainona varmistaa EKPJ:n jäsenten mukanaolo asianmukaisella tavalla. Keskuspankit ja arvopaperimarkkinavalvojat maksu- ja selvitysjärjestelmäkomiteassa (Committee on Payment and Settlement Systems, CPSS) ja kansainvälisessä arvopaperimarkkinavalvojien järjestössä (International Organistion of Securities Commissions, IOSCO) ovat painottaneet finanssimarkkinoiden infrastruktuurien – arvopaperikeskukset mukaan luettuina – sääntelyn, valvonnan ja yleisvalvonnan tärkeyttä (12). EKP katsoo, että ehdotetun asetuksen tulisi olla yhdenmukainen CPSS:n ja IOSCO:n suositusten kanssa. Toimivaltaisten viranomaisten ja EKPJ:n jäsenten välistä tehokasta ja tiivistä yhteistyötä tulisi edistää, sekä yleisvalvonnan että keskuspankkien liikkeeseenlaskijaroolin näkövinkkelistä, tämän kuitenkaan rajoittamatta keskuspankkien toimivaltaa (13).

2.2 EKP panee merkille, että ehdotetussa asetuksessa yksilöidään jo nyt useita yhteistyön osa-alueita, ja ehdottaa lisää osa-alueita, joissa EAMV:n ja EKPJ:n mukanaoloa pidetään välttämättömänä. Lisäksi EKP painottaa tarvetta EAMV:n ja EKPJ:n väliselle yhteistyölle teknisten sääntelystandardien luonnosten laatimisessa. Tällaisella yhteistyöllä voidaan varmistaa, ettei EKPJ:n jäsenten tarvitse kehittää omia, ja mahdollisesti poikkeavia, vaatimuksia yleisvalvontatoimenpiteitä varten, esim. säädöksiä. Lisäksi tällä vältettäisiin tarve arvioida jatkuvasti, täyttävätkö rahapoliittisten operaatioiden selvittämiseen osallistuvat arvopaperikeskukset käyttäjävaatimukset (14) – tällainen jatkuva arviointi on muussa tapauksessa välttämätöntä EKPJ:n oikeudellisten velvoitteiden täyttämiseksi. Tässä yhteydessä tarpeellisen tiedon oikea-aikainen ja riittävä vaihto on myös erityisen tärkeää; tämä koskee esim. vakaus-, yleisvalvonta- ja tilastotarkoituksia palvelevia tietoja.

2.3 Ehdotetussa asetuksessa tulisi näin ollen vahvistaa yhteistyötä koskevat säännöt, joiden nojalla toimivaltaiset viranomaiset voisivat kansallisella ja rajat ylittävällä tasolla täyttää velvollisuutensa CPSS:n ja IOSCO:n suositusten mukaisesti (15). Ehdotetulla asetuksella tulisi edistää kattavaa valvontaa ja yleisvalvontaa rajat ylittävällä tasolla ottaen huomioon rajat ylittävien toimien ja toimituksen odotettavissa oleva kehitys sekä arvopaperikeskusten väliset linkit, joita T2S-alustan käyttöönotto tulee helpottamaan ja jopa edistämään. Toimivaltaisilla viranomaisilla tulisi olla mahdollisuus päättää yhteistyöjärjestelyiden asianmukaisesta muodosta. Tätä taustaa vasten viranomaiskollegioiden perustaminen voisi olla mahdollinen vaihtoehto, erityisesti kun arvopaperikeskus osallistuu rajat ylittävään toimintaan tytäryhtiön tai sivukonttorin välityksellä tai kun rajat ylittäviä palvelujen tarjoamisesta tulee laajuudeltaan merkittävää (16).

3. Makrotason vakauden valvonta

Finanssimarkkinoiden vahvojen infrastruktuurien, arvopaperien selvitysjärjestelmät mukaan luettuina, on todettu tukevan osaltaan merkittävästi rahoitusjärjestelmän vakautta vähentämällä järjestelmäriskiä (17). EKP huomauttaa, että Euroopan järjestelmäriskikomitean ja asianomaisten kansallisten viranomaisten harjoittama makrotason vakauden valvonta ei rajoita EKPJ:n jäsenten toimivaltaa.

4. Keskuspankkirahassa tapahtuva toimitus

Ehdotetussa asetuksessa sallitaan arvopaperikeskusten tarjoavan arvopaperikaupan selvitystä liikepankkirahassa, jos selvitys keskuspankkirahassa ei ole käytännöllistä ja mahdollista (18). Tämä on CPSS:n ja IOSCO:n sekä EKPJ:n ja CESR:n suositusten mukaista (19), mikä osoittaa, etteivät keskuspankin likviditeetti ja liikepankkiraha ole riskin kannalta yhtäläisiä vaihtoehtoja. Jos arvopaperikeskuksella on oikeus tarjota toimitusta liikepankkirahassa, sillä tulisi olla velvollisuus vahvistaa tiukat kriteerit maksupankkeina toimiville luottolaitoksille ja valvoa näiden kriteerien noudattamista (20). EKP suhtautuu myönteisesti siihen, että ehdotetussa asetuksessa ei säännellä keskuspankkien myöntämien luottojen saantia, maksuvalmiuden turvaamiseksi annettu hätärahoitus mukaan luettuna; keskuspankkien myöntämät luotot kuuluvat keskuspankkien toimivaltaan ja liittyvät suoraan rahapolitiikkaan.

5. Arvopaperikeskukset ja pankkipalvelujen tyyppiset oheispalvelut

5.1 Ehdotetun asetuksen mukaan arvopaperikeskukset eivät voi itse tarjota pankkipalvelujen tyyppisiä oheispalveluita ja niille tulisi sen sijaan antaa lupa nimetä yksi tai useampia luottolaitoksia tarjoamaan ehdotetussa asetuksessa määriteltyjä pankkipalvelujen tyyppisiä oheispalveluita. Kuitenkin, poikkeuksena ja tietyt suojatoimet huomioon ottaen, joillekin arvopaperikeskuksille voidaan myöntää rajoitettu toimivalta tällaisten palveluiden tarjoamiseksi (21).

5.2 Tämä vaatii tarkkaa arviota unionin kilpailusääntöjen, järjestelmän makrotason vakauden valvonnan ja pankkilainsäädäntöjen yhdenmukaisuuden turvaamiseksi (22) sekä tehtävien asianmukaista jakamista arvopaperikeskuksia valvovien viranomaisten ja pankkivalvontaviranomaisten välillä. Tässä yhteydessä ja kuten aiemmassa lausunnossa on korostettu, EKP puoltaa Euroopan pankkiviranomaisen järjestelmällistä mukanaoloa unionin pankkilainsäädäntöön liittyvässä etukäteisessä teknisessä analyysissä (23). Ehdotetussa asetuksessa erotellaan selvityspalveluihin liittyvät pankkipalvelujen tyyppiset oheispalvelut arvopaperien selvitysjärjestelmään osallistuville ja muihin ydin- tai oheispalveluihin liittyvät pankkipalvelujen tyyppiset oheispalvelut (24). Siinä myös siirretään komissiolle valtuudet hyväksyä näitä oheispalveluita tarkentavia delegoituja säädöksiä (25). EKP katsoo, että edellä mainittu erottelu ei ole selkeä ja että edellä viitattujen pankkipalvelujen tyyppisten oheispalvelujen tulisi olla mahdollisimman yhdenmukaisia Euroopan pankkilainsäädännön terminologian kanssa.

5.3 Pankkipalvelujen oheispalveluita koskevan säännöksen tavoitteena tulisi olla riskien välttäminen ja samalla sen varmistaminen, että arvopaperikeskukset voivat tarjota palvelujaan tehokkaasti. Koska asia on tärkeä, kattavampi arviointi pankkipalvelujen oheispalvelujen tarjoamiseen eri vaihtoehdoista saattaisi olla perusteltua. Tällainen arvio olisi avuksi, kun määritellään kattavasti a) erilaiset riskit, kriisinratkaisuun liittyvään uudelleenjärjestelyyn perustuvat riskit sekä oikeudelliset, luotto-, likviditeetti-, toiminnalliset ja liiketoimintariskit mukaan luettuina ja b) näihin vaihtoehtoihin liittyvät tehokkuusprofiilit; lisäksi se olisi avuksi turvallisimman ja tehokkaimman vaihtoehdon määrittämisessä. EKP on valmis myötävaikuttamaan tällaiseen arvioon. Ei myöskään saisi olla minkäänlaista epävarmuutta siitä, mitä pankkipalvelujen oheispalveluita nimetty luottolaitos saa tarjota (26), mitä toiminnan vakautta koskevia vaatimuksia niihin sovelletaan tai siitä, minkä tasoista niiden riippumattomuus suhteessa pankkilainsäädäntöön on (27).

5.4 Ehdotetussa asetuksessa rajoitetaan niitä palveluita, joita samaan konserniin arvopaperikeskuksen kanssa kuuluvat nimetyt luottolaitokset voivat tarjota (28). EKP ymmärtää, että tämä rajoitus johtuu riskinäkökohdista ja eritoten heijastusvaikutusten välttämisestä. EKP suosittelee tämän rajoituksen laajentamista kaikkiin luottolaitoksiin, jotka tarjoavat liitteessä olevassa C jaksossa lueteltuja pankkipalveluita arvopaperien selvitysjärjestelmään osallistuville, koska tällaisen luottolaitoksen selvitys- tai maksukyvyttömyysmenettely voisi vaikuttaa haitallisesti arvopaperikeskuksen kykyyn jatkaa toimintojensa toteuttamista; tämä koskee erityisesi toimitus maksua vastaan -mekanismiin perustuvia toimintoja.

5.5 Lopuksi EKP katsoo, että ehdotettu poikkeusten myöntämistä koskeva menettely on vaikeaselkoinen ja että sitä olisi hyvä yksinkertaistaa tarvittavan varmuuden ja yhdenmukaisuuden asteen saavuttamiseksi. Erityisesti EKP katsoo, että ehdotettuun asetukseen sisältyvien laadullisten kriteerien lisäksi poikkeusten myöntämisen ja epäämisen tulisi perustua myös objektiivisiin kriteereihin, joihin tulisi aina mahdollisuuksien mukaan sisältyä määrällisiä kriteerejä.

6. Yhdenmukaisuus arvopaperikeskuksia kokevien kansainvälisten standardien kanssa

Ehdotetussa asetuksessa on otettu huomioon tarve noudattaa voimassa olevia CPSS:n ja IOSCO:n suosituksia (29). Ehdotetun asetuksen ja CPSS:n ja IOSCO:n suositusten välillä on kuitenkin joitain epäjohdonmukaisuuksia, ja EKP suosittelee niihin puuttumista. Ehdotetussa asetuksessa ei esimerkiksi ole moniportaista osallistumista koskevia vaatimuksia (30). Lisäksi ehdotetussa asetuksessa mainitaan tarve hallita sidossuhteista (31) johtuvia riskejä ainoastaan toiminnallisen riskin (32) yhteydessä. Ehdotettu asetus sisältää myös epäjohdonmukaisuuksia koskien likviditeettiriskin hallintaa (33), sillä ehdotetussa asetuksessa ei erotella tosistaan selvitystakuun tarjoavia DNS-nettoselvitysjärjestelmiä (deferred net settlement system, DNS) ja DNS-nettoselvitysjärjestelmiä, jotka eivät tarjoa takuuta. Tämä on ristiriidassa CPSS:n ja IOSCO:n suositusten kanssa, joissa edellytetään selvitystakuuta tarjoavien DNS-nettoselvitysjärjestelmien kattavan luotto- ja likviditeettiriskin täysin, kun taas DNS-nettoselvitysjärjestelmien, jotka eivät tarjoa selvitystakuuta, on katettava kahden suurimman osallistujan ja niiden tytäryhtiöiden luottoriski sekä suurimman osallistujan ja sen tytäryhtiöiden likviditeettiriski.

7. Ulkoistaminen julkisyhteisöille

Ehdotetussa asetuksessa vahvistetaan vaatimukset, jotka arvopaperikeskusten on täytettävä niiden ulkoistaessa osan toiminnoistaan (34). Arvopaperikeskukselle voidaan myöntää poikkeus, kun se ulkoistaa tiettyjä toimintojaan julkisyhteisölle edellyttäen, että järjestelyä ohjataan asianmukaisella oikeudellisella, sääntelyyn liittyvällä ja hallinnollisella kehyksellä. EKP panee merkille, että tämä poikkeus kattaisi eurojärjestelmän T2S-projektin sen nykyisessä muodossa. EKP suhtautuu myönteisesti tähän poikkeukseen, jolla otetaan huomioon, että ulkoistaminen voi johtaa merkittäviin hyötyihin taloudelle ja edistää eurojärjestelmän tehtävien hoitamista sekä kuuluu turvalausekkeita sisältävän kehyssopimuksen soveltamisalaan (35).

8. Lainvalinta

Ehdotetun asetuksen mukaan pääsääntönä on, että arvopaperikeskuksen hallussa oleviin arvopapereihin liittyvät omistusoikeudelliset kysymykset ratkaistaan sen valtion lainsäädännön mukaisesti, jossa arvopaperitiliä ylläpidetään (36). Vaikka kyseinen pääsääntö on yhdenmukainen arvopapereiden omistusoikeudellisia näkökohtia koskevien unionin säädösten kanssa, joiden nojalla sovellettava laki määräytyy asianmukaisen välittäjän sijaintipaikan mukaan (37), EKP vastustaa vahvasti uusien lainvalintasääntöjen käyttöön ottamista, sillä tämä ei olisi yhdenmukaista nykyisen unionin lainsäädännön kanssa ja vaikuttaisi oikeusvarmuuteen (38).

Lisäksi, kuten aiemmassa lausunnossa on korostettu, vaikka selkeät ja yksinkertaiset lainvalintasäännöt ovat tärkeitä kaikille arvo-osuusmuotoisille arvopapereille rahoitusvälineiden tehokkaan ja turvallisen rajat ylittävän hallinnan ja siirtämisen kannalta, yhteisen lainvalintajärjestelmän käytännön soveltaminen rajat ylittävään arvopaperiselvitykseen ja -toimitukseen unionissa osoittaa edelleen jäsenvaltioiden väliset erot koskien tulkintaa ”tilin sijaintipaikasta” (39). Tässä yhteydessä EKP pitää välttämättömänä yhdenmukaistaa unionin arvopaperien hallintaa ja luovuttamista sekä arvopapereihin liittyvien oikeuksien käyttöä koskeva laaja säännöstö oikeusvarmuuskysymysten asiantuntijaryhmän (the Legal Certainty Group) loppuraportin kanssa (40).

9. Arvopaperikeskusten kriisinhallintajärjestelmää koskevat erityissäännökset

EKP suosittelee arvopaperikeskusten kriisinhallintaa koskevan kattavan järjestelmän käyttöönottamista, koska ehdotettu asetus ei sisällä tällaista järjestelmää.

Siltä osin kuin EKP suosittelee ehdotetun asetuksen muuttamista, muutosehdotukset on esitetty perusteluineen tämän lausunnon liitteessä.

Tehty Frankfurt am Mainissa 1 päivänä elokuuta 2012. EKP:n puheenjohtaja Mario DRAGHI

(1) COM(2012) 73 final.

(2) Rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta 21 päivänä huhtikuuta 2004 annettu Euroopan parlamentin ja neuvoston asetus 2004/39/EY (EUVL L 145, 30.4.2004, s. 1). Asetusta tarkistetaan parhaillaan. Ks. ehdotus Euroopan parlamentin ja neuvoston direktiiviksi rahoitusvälineiden markkinoista, jolla kumotaan Euroopan parlamentin ja neuvoston direktiivi 2004/39/EY, COM(2011) 656 final, ja ehdotus Euroopan parlamentin ja neuvoston asetukseksi rahoitusvälineiden markkinoista sekä OTC-johdannaisista, keskusvastapuolista ja kauppatietorekistereistä annetun asetuksen (Euroopan markkinarakenneasetus) muuttamisesta, COM(2011) 652 final.

(3) Ks. ehdotus Euroopan parlamentin ja neuvoston asetukseksi OTC-johdannaisista, keskusvastapuolista ja kauppatietorekistereistä, COM(2010) 484 final.

(4) Ks. ehdotetun asetuksen perustelut, 1 kohta.

(5) Ks. myös 22 päivänä maaliskuuta 2011 annettu EKP:n vastaus komission julkiseen kuulemiseen arvopaperikeskuksista ja arvopaperitoimitusten tiettyjen osa-alueiden yhdenmukaistamisesta Euroopan unionissa (jäljempänä ’komission julkinen kuuleminen’). EKP:n vastaus on saatavilla EKP:n verkkosivuilla http://www.ecb.int

(6) Ks. ehdotetun asetuksen 1 artiklan 1 kohta.

(7) Direktiivi 2004/39/EY. Komission ehdotukseen direktiivin 2004/39/EY kumoamiseksi (ks. alaviite 3) sisältyy myös päästöoikeuksien käsite.

(8) Ks. direktiivin 2004/39/EY 4 artiklan 18 kohta.

(9) Ks. direktiivin 2004/39/EY 4 artiklan 19 kohta.

(10) Päästöoikeudet määritellään ehdotetussa asetuksessa viittauksella kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (EUVL L 275, 25.10.2003, s. 32).

(11) Ks. ehdotetun asetuksen liitteessä olevan A jakson 2 artiklan 1 kohdan 1 alakohta.

(12) Ks. CPSS-IOSCO, ”Principles for financial market infrastructures”, huhtikuu 2012, saatavilla BIS:n verkkosivuilla http://www.bis.org, erityisesti 4 kappale (jäljempänä ’CPSS:n ja IOSCO:n suositukset’).

(13) Ks. ehdotuksesta Euroopan parlamentin ja neuvoston asetukseksi OTC-johdannaisista, keskusvastapuolista ja kauppatietorekistereistä 13 päivänä tammikuuta 2011 annettu EKP:n lausunto CON/2011/1 (EUVL C 57, 23.2.2011, s. 1). Kaikki EKP:n lausunnot julkaistaan EKP:n verkkosivuilla http://www.ecb.europa.eu

(14) ”Standards for the use of EU securities settlement systems in ESCB credit operations”, Euroopan rahapoliittinen instituutti, tammikuu 1998.

(15) Ks. erityisesti CPSS:n ja IOSCO:n suositukset ”Responsibility E (Cooperation with other authorities)”.

(16) Sekä EU:n EMIR lainsäädäntökehys ja luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annettu Euroopan parlamentin ja neuvoston direktiivi 2006/48/EY (EUVL L 177, 30.6.2006, s. 1) että CPSS:n ja IOSCO:n suositukset mahdollistavat jo kollegioiden perustamisen.

(17) Ks. Finanssimarkkinoiden vakauden valvontaryhmä, ”Reducing the moral hazard posed by systemically important financial institutions — recommendations and time lines”, lokakuu 2010, s. 8.

(18) Ehdotetun asetuksen 37 artiklan 2 kohta.

(19) Ks. tässä yhteydessä CPSS:n ja IOSCO:n suositusten 9 suositus sekä EKPJ:n ja CESR:n Euroopan unionin arvokaupan selvitys- ja toimitusjärjestelmiä ja keskusvastapuolia koskevien suositusten (Recommendations for securities settlement systems and recommendations for central counterparties in the European Union) 10 suositus, toukokuu 2009 (jäljempänä ’EKPJ:n ja CESR:n suositukset’).

(20) Ks. tässä yhteydessä CPSS:n ja IOSCO:n suositusten 9 suositus sekä EKPJ:n ja CESR:n suositusten 10 suositus.

(21) Ks. erityisesti ehdotetun asetuksen liitteessä olevat C jakso ja IV osasto.

(22) Ks. direktiivi 2006/48/EY ja tällä hetkellä valmisteilla olevat muutokset puheenjohtajavaltion kompromissiteksteissä.

(23) Ks. tässä yhteydessä ehdotuksesta direktiiviksi oikeudesta harjoittaa luottolaitostoimintaa sekä luottolaitosten ja sijoituspalveluyritysten vakavaraisuusvalvonnasta ja ehdotuksesta asetukseksi luottolaitosten ja sijoituspalveluyritysten vakavaraisuusvaatimuksista 25 tammikuuta 2012 annetun EKP:n lausunnon CON/2012/5 (EUVL C 105, 11.4.2012, s. 1) 3.2 kohta.

(24) Ks. ehdotetun asetuksen liitteessä oleva C jakso.

(25) Ks. ehdotetun asetuksen 2 artiklan 2 kohta.

(26) Ks. ehdotetun asetuksen 54 artikla.

(27) Ks. tässä yhteydessä ehdotetun asetuksen 57 ja 58 artiklat.

(28) Ks. ehdotetun asetuksen 52 artiklan 5 kohta.

(29) Ks. ehdotetun asetuksen johdanto-osan 25 kappale.

(30) Ks. CPSS:n ja IOSCO:n suositusten 19 suositus.

(31) Ks. CPSS:n ja IOSCO:n suositusten 3 suositus.

(32) Ehdotetun asetuksen 42 artiklan 6 kohta.

(33) Ks. CPSS:n ja IOSCO:n suositusten 7 suositus ja ehdotetun asetuksen 57 artikla.

(34) Ks. ehdotetun asetuksen 28 artikla..

(35) Ks. komission julkinen kuuleminen ja EKP:n vastaus.

(36) Ks. ehdotetun asetuksen 46 artiklan 1 kohta.

(37) Ks. selvityksen lopullisuudesta maksujärjestelmissä ja arvopaperien selvitysjärjestelmissä 19 päivänä toukokuuta 1998 annetun Euroopan parlamentin ja neuvoston direktiivin 98/26/EY (EYVL L 166, 11.6.1998, s. 45) 9 artikla, rahoitusvakuusjärjestelyistä 6 päivänä kesäkuuta 2002 annetun Euroopan parlamentin ja neuvoston direktiivin 2002/47/EY (EYVL L 168, 27.6.2002, s. 43) 9 artikla ja luottolaitosten tervehdyttämisestä ja likvidaatiosta 4 päivänä huhtikuuta 2001 annetun Euroopan parlamentin ja neuvoston direktiivin 2001/24/EY (EYVL L 125, 5.5.2001, s. 15) 24 artikla.

(38) Ks. ehdotetun asetuksen 46 artiklan 2 kohta.

(39) Ks. tässä yhteydessä ehdotuksesta direktiiviksi direktiivien 98/26/EY ja 2002/47/EY muuttamisesta 7 päivänä elokuuta 2008 annetun EKP:n lausunnon CON/2008/37 (EUVL C 216, 23.8.2008, s. 1), 8 kohta.

(40) Ks. http://ec.europa.eu/internal_market/financial-markets/docs/certainty/2ndadvice_final_en.pdf